Document ID: 32015D0156

DEĊIŻJONI TA' IMPLIMENTAZZJONI TAL-KUNSILL (UE) 2015/156
tas-27 ta' Jannar 2015
li testendi l-perjodu ta' validità tad-Deċiżjoni ta' Implimentazzjoni 2012/232/UE li tawtorizza lir-Rumanija biex tapplika miżuri ta' deroga mill-Artikolu 26(1)(a) u mill-Artikolu 168 tad-Direttiva 2006/112/KE dwar is-sistema komuni ta' taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Permezz ta' ittra rreġistrata mas-Segretarjat Ġenerali tal-Kummissjoni fit-13 ta' Frar 2014, ir-Rumanija talbet l-awtorizzazzjoni biex tkompli tapplika miżura ta' deroga mill-Artikolu 26(1)(a) u l-Artikolu 168 tad-Direttiva 2006/112/KE sabiex tillimita d-dritt għal tnaqqis fejn jidħlu l-ispejjeż fuq ċerti vetturi tat-triq bil-mutur li ma jintużawx esklussivament għal skopijiet ta' negozju. Permezz ta' ittra rreġistrata mal-Kummissjoni fil-15 ta' Settembru 2014, ir-Rumanija kkumplimentat it-talba tagħha b'rapport dwar l-applikazzjoni tad-Deċiżjoni ta' Implimentazzjoni tal-Kunsill 2012/232/UE (2).
(2)
F'konformità mat-tieni subparagrafu tal-Artikolu 395(2) tad-Direttiva 2006/112/KE, permezz ta' ittra tat-12 ta' Novembru 2014, il-Kummissjoni infurmat lill-Istati Membri l-oħrajn bit-talba tar-Rumanija. Permezz ta' ittra tat-13 ta' Novembru 2014, il-Kummissjoni nnotifikat lir-Rumanija li kellha l-informazzjoni kollha meħtieġa biex tqis it-talba.
(3)
L-Artikolu 168 tad-Direttiva 2006/112/KE jawtorizza persuna taxxabbli biex tnaqqas il-VAT imħallsa fuq il-forniment ta' prodotti u servizzi li tkun irċeviet meta l-prodotti u s-servizzi inkwistjoni jintużaw għal skopijiet ta' tranżazzjonijiet taxxabbli tagħha. Il-punt (a) tal-Artikolu 26(1) ta' dik id-Direttiva fih rekwiżit li tiġi ddikjarata t-taxxa fuq il-valur miżjud (VAT) meta xi assi ta' negozju jintuża għal skopijiet privati tal-persuna taxxabbli jew tal-persunal tagħha jew, b'mod iktar ġenerali, jintuża għal skopijiet mhux marbuta man-negozju tagħha.
(4)
Id-Deċiżjoni ta' Implimentazzjoni 2012/232/UE tawtorizza lir-Rumanija biex tapplika miżura ta' deroga skont l-Artikolu 395(1) tad-Direttiva 2006/112/KE sabiex tillimita għal 50 % d-dritt ta' tnaqqis tal-VAT tal-input fir-rigward ta' xiri, akkwist intra-UE, importazzjoni, kiri jew kiri fit-tul ta' vetturi tat-triq bil-mutur, kif ukoll il-VAT fuq in-nefqa relatata ma' vetturi ta' dan it-tip, inkluż il-fjuwil, meta l-vetturi ma jintużawx esklussivament għal skopijiet ta' negozju.
(5)
Id-Deċiżjoni ta' Implimentazzjoni 2012/232/UE skadiet fil-31 ta' Diċembru 2014.
(6)
Sabiex tiġi żgurata l-applikazzjoni mhux interrotta tal-miżura ta' deroga, huwa xieraq li din id-Deċiżjoni tapplika mill-1 ta' Jannar 2015.
(7)
Skont it-tieni subparagrafu tal-Artikolu 4(2) tad-Deċiżjoni ta' Implimentazzjoni 2012/232/UE, ir-Rumanija ppreżentat rapport lill-Kummissjoni dwar l-applikazzjoni ta' dik id-Deċiżjoni, inkluż eżami tal-limitu tal-perċentwal applikat fuq id-dritt għal tnaqqis. Kif kien il-każ fir-rigward tad-deroga li kienet fis-seħħ s'issa, ir-Rumanija tkompli ssostni li r-rata ta' 50 % hija ġustifikabbli.
(8)
Huwa meqjus li d-deroga se jkollha biss effett negliġibbli fuq l-ammont globali ta' dħul mit-taxxa miġbur fl-istadju tal-konsum finali, u li din mhix se jkollha effetti negattivi fuq ir-riżorsi proprji tal-Unjoni dovuti mill-VAT. Għalhekk ir-Rumanija għandha tkun awtorizzata tkompli tapplika l-miżura għal perjodu limitat, sal-31 ta' Diċembru 2017.
(9)
F'każ li r-Rumanija titlob estensjoni ulterjuri tal-miżura ta' deroga lil hinn mill-2017, għandu jiġi ppreżentat rapport ġdid lill-Kummissjoni flimkien mat-talba għal estensjoni sal-31 ta' Marzu 2017,
ADOTTA DIN ID-DEĊIŻJONI:
Artikolu 1
Fid-Deċiżjoni ta' Implimentazzjoni 2012/232/UE, l-Artikolu 4 jinbidel b'dan li ġej:
“Artikolu 4
1. Din id-Deċiżjoni għandha tiskadi fil-31 ta' Diċembru 2017.
2. Kwalunkwe talba għal estensjoni tal-miżuri previsti f'din id-Deċiżjoni għandha tiġi ppreżentata lill-Kummissjoni sal-31 ta' Marzu 2017.
Tali talba għandha tkun akkumpanjata minn rapport li jinkludi reviżjoni tal-limitu tal-perċentwal applikat fuq id-dritt għal tnaqqis tal-VAT abbażi ta' din id-Deċiżjoni.”
Artikolu 2
Din id-Deċiżjoni għandha tapplika mill-1 ta' Jannar 2015.
Artikolu 3
Din id-Deċiżjoni hija indirizzata lir-Rumanija.
Magħmul fi Brussell, is-27 ta' Jannar 2015.

Labels: 2
8
3
18
15